《冬日山居好十首 其二》
宋代·舒岳祥

冬日山居好，谁能倚市门。从横鸦出郭，寂寞鹳归村。

为念曲肱乐，因耽曝背温。此时新放饮，招我苦吟魂。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。